Document ID: 32012D0136

DEĊIŻJONI TAL-KUMMISSJONI
tad-29 ta’ Frar 2012
li tistabbilixxi l-Infrastruttura Komuni ta’ Riżorsi u Teknoloġija Lingwistiċi bħala Konsorzju Ewropew għal Infrastruttura ta' Riċerka (CLARIN ERIC)
(notifikata bid-dokument numru C(2012) 1018)
(2012/136/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru. 723/2009 tal-25 ta’ Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC) (1), u b’mod partikolari l-Artikolu 6(1)(a) tiegħu,
Billi:
(1)
Fit-23 ta’ Settembru 2011, ir-Repubblika Ċeka, id-Danimarka, il-Ġermanja, l-Estonja, l-Unjoni Lingwistika Olandiża, l-Awstrija u l-Pajjiżi l-Baxxi talbu l-Kummissjoni tistabbilixxi Infrastruttura Komuni ta’ Riżorsi u Teknoloġija Lingwistiċi bħala konsorzju Ewropew għal Infrastruttura ta' Riċerka (minn issa 'l quddiem CLARIN ERIC).
(2)
Il-Pajjiżi l-Baxxi pprovdew dikjarazzjoni li tirrikonoxxi CLARIN ERIC bħala korp internazzjonali fi ħdan it-tifsira tal-Artikolu 143(1)(g) u l-Artikolu 151(1)(b) tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (2) u organizzazzjoni internazzjonali fi ħdan it-tifsira tat-tieni inċiż tal-Artikolu 23(1) tad-Direttiva tal-Kunsill 92/12/KEE tal-25 ta’ Frar 1992 dwar l-arranġament ġenerali għall-prodotti soġġetti għad-dazju tas-sisa u dwar iż-żamma, il-moviment u l-monitoraġġ ta' tali prodotti (3), mill-mument tal-istabbiliment tiegħu.
(3)
Il-Kummissjoni, skont l-Artikolu 5(2) tar-Regolament (KE) Nru. 723/2009, ivvalutat l-applikazzjoni u kkonkludiet li din tissodisfa r-rekwiżiti stabbiliti fir-Regolament.
(4)
Il-miżuri provduti f’din id-Deċiżjoni huma skont l-opinjoni tal-Kumitat stabbilit skont l-Artikolu 20 tar-Regolament (KE) Nru. 723/2009,
ADDOTTAT DIN ID-DEĊIŻJONI:
Artikolu 1
1. Konsorzju Ewropew għal Infrastruttura ta’ Riċerka għall-Infrastruttura Komuni ta’ Riżorsi u Teknoloġija Lingwistiċi msemmi CLARIN ERIC huwa b’dan stabbilit.
2. L-Istatuti tal-CLARIN ERIC, kif miftiehma bejn il-membri, huma annessi ma’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, id-29 ta’ Frar 2012.

Labels: 16
5
7
12
18